b'\n_START_ARTICLE_\nAntonello da Messina\n_START_PARAGRAPH_\nAntonelas da Mesina arba tiesiog Mesina (it. Antonello da Messina, tikr. Antonio di Giovanni de Antonio, apie 1425-1430 \xe2\x80\x93 1479 m. vasario 19 (?) d.) \xe2\x80\x93 ital\xc5\xb3 XV a. ankstyvojo renesanso dailininkas i\xc5\xa1 Mesinos, Sicilijos._NEWLINE_Laikoma, kad jis supa\xc5\xbeindino Italijos dailininkus su aliejin\xc4\x97s tapybos technikos pla\xc4\x8diomis galimyb\xc4\x97mis. Dailininkas garsus grupe portret\xc5\xb3, kuri\xc5\xb3 \xc5\xbeymiausias pavadinimu \xe2\x80\x9eKondotjero portretas\xe2\x80\x9c (1475, Luvras, Pary\xc5\xbeius). Kitu pla\xc4\x8diai \xc5\xbeinomu jo paveikslu minima \xe2\x80\x9eVienuol\xc4\x97 annuciate\xe2\x80\x9c.\n_START_SECTION_\nBiografija\n_START_PARAGRAPH_\nI\xc5\xa1liko ma\xc5\xbeai \xc5\xbeini\xc5\xb3 apie Antonelo gyvenim\xc4\x85. Jo gimin\xc4\x97 buvo neblogai \xc4\xafsitvirtinusi Sicilijos salos Mesinos miesto vidurin\xc4\x97je klas\xc4\x97je tarp prekiautoj\xc5\xb3 ir amatinink\xc5\xb3. Jo senelis Mikel\xc4\x97 buvo brigantinos savininkas, t\xc4\x97vas D\xc5\xbeovanis buvo mazonus \xe2\x88\x92 ka\xc5\xbekas tarp meistro akmenta\xc5\xa1io ir marmuro apdirb\xc4\x97jo. Dailininko motina Garita (ar Margerita) dar buvo gyva, kai Antonelas mir\xc4\x97 1479 m. Dailininkas Antonijus (it. Antonio di Giovanni de Antonio) gim\xc4\x97 apie 1425\xe2\x88\x921430 m. Pravard\xc4\x99 Antonello da Mesina gavo v\xc4\x97liau (liet. reik\xc5\xa1t\xc5\xb3 Antonijus i\xc5\xa1 Mesinos). Mesinos miesto menin\xc4\x97 aplinka nebuvo palanki vystytis individualiam dailininko talentui. Joje vyravo religini\xc5\xb3 bendruomeni\xc5\xb3 u\xc5\xbesakymai grie\xc5\xbetai kanonizuot\xc5\xb3 ir per am\xc5\xbeius nusistov\xc4\x97jusi\xc5\xb3 form\xc5\xb3 paveikslams. I\xc5\xa1 tikro Antonelas yra vienintelis Piet\xc5\xb3 Italijos dailininkas, kuris reik\xc5\xa1mingas viso Italijos renesanso meno vystymosi kontekste. Apie 1450 m. jis minimas dailininko Niccol\xc3\xb2 Colantonio, kuris buvo paveiktas ankstyvojo Nyderland\xc5\xb3 meno, mokiniu Neapolyje, kur gal\xc4\x97jo studijuoti Provanso ir Nyderland\xc5\xb3 dailinink\xc5\xb3 darbus ir tikriausiai susipa\xc5\xbeino su Jano van Eiko aliejine tapyba, kuri\xc4\x85 per\xc4\x97m\xc4\x97 ir prad\xc4\x97jo naudoti kaip pirmasis reik\xc5\xa1mingas ital\xc5\xb3 tapytojas._NEWLINE_Prie\xc5\xa1 1457 m., kai dokumentuotas pirmasis u\xc5\xbesakymas, Antonelas gr\xc4\xaf\xc5\xbeo \xc4\xaf gimt\xc4\x85j\xc4\x85 Mesin\xc4\x85, kur \xc4\xafk\xc5\xabr\xc4\x97 savas s\xc4\x97kmingas Piet\xc5\xb3 Italijoje dirbtuves. Jose darbavosi jo brolis ir pusbrolis, bei v\xc4\x97liau s\xc5\xabnus. Nei vienas to laikotarpio dokumentuotas Antonelos darbas n\xc4\x97ra i\xc5\xa1lik\xc4\x99s. I\xc5\xa1 keli\xc5\xb3 jam priskiriam\xc5\xb3 paveiksl\xc5\xb3 j\xc5\xb3 chronologij\xc4\x85 galima tik sp\xc4\x97ti. Juose ry\xc5\xa1ki ankstyvojo Nyderland\xc5\xb3 meno \xc4\xaftaka. Vienas toki\xc5\xb3 darb\xc5\xb3 \xe2\x88\x92 \xe2\x80\x9eSibiu krucifiksas\xe2\x80\x9c. Apie 1460-65 m. Antonelas nutap\xc4\x97 jauno vyro portret\xc4\x85 (dabar Valstybiniame Malaspinos muziejuje, Pavija), kuris tapo prototipu grupei \xc5\xbeymi\xc5\xb3 Antonelo portret\xc5\xb3. Galima sp\xc4\x97ti, kad apie 1465-1470 m. periodu Antonelas tikriausiai daug keliavo po \xc5\xbeemynin\xc4\x99 Italij\xc4\x85, jos pietus. Manoma, kad tuo metu Mesina pabuvojo Romoje, kur susipa\xc5\xbeino su Fra And\xc5\xbeeliko ir Piero dela Fran\xc4\x8deskos darbais, bei dirbo Red\xc5\xbeijo Kalabrijoje. 1473 m. Antonelas suk\xc5\xabr\xc4\x97 \xc5\xa0v. Grigaliaus poliptik\xc4\x85 Mesinoje (labai pa\xc5\xbeeistos b\xc5\xabkl\xc4\x97s ir vir\xc5\xa1utin\xc4\x97 vidurin\xc4\x97 scena, kurioje buvo vaizduojama tikriausiai pieta, dingusi). Kito poliptiko, datuoto 1473 m. ir atlikto San Giacomo ba\xc5\xbeny\xc4\x8diai Kaltad\xc5\xbeiron\xc4\x97je, fragmentai \xc5\xa1iuo metu i\xc5\xa1sklaidyti po muziejus._NEWLINE_Ma\xc5\xbedaug tuo metu Antonelo polinkis \xc4\xaf Nyderland\xc5\xb3 men\xc4\x85 dar labiau sustipr\xc4\x97jo, k\xc4\x85 rodo paveikslas \xe2\x80\x9e\xc5\xa0v. Jeronimas savo studijoje\xe2\x80\x9c. Gali b\xc5\xabti, kad Antonelas tur\xc4\x97jo ka\xc5\xbekoki\xc5\xb3 kontakt\xc5\xb3 su Petrus Christus, kuris keliavo \xc4\xaf Italij\xc4\x85 ir savo ruo\xc5\xbetu buvo paveiktas ital\xc5\xb3 meninink\xc5\xb3. Giorgio Vasari versija, kad Antonelas keliavo \xc4\xaf Flandrij\xc4\x85 ir dirbo pas pat\xc4\xaf Jan\xc4\x85 van Eik\xc4\x85, laikoma ne\xc4\xaftikinama. Visgi Mesinos apylink\xc4\x97se nebuvo daug r\xc4\x97m\xc4\x97j\xc5\xb3 ir reik\xc5\xa1ming\xc5\xb3 u\xc5\xbesakov\xc5\xb3, grei\xc4\x8diausiai tod\xc4\x97l Antonelas keliavo \xc4\xaf Venecij\xc4\x85 ir, galima sp\xc4\x97ti, ten vyko jau b\xc5\xabdamas gerai \xc5\xbeinomu dailininku. Manoma, kad Antonelas pabuvojo Venecijoje jau 1474 m. (\xc5\xa1is apsilankymas nedokumentuotas). Tikrai \xc5\xbeinoma, kad dailininkas atvyko \xc4\xaf Venecij\xc4\x85 1475 m., tikriausiai prie\xc5\xa1 tai lank\xc4\x97si Urbine, Pezare, Riminyje, Feraroje, susipa\xc5\xbeino tiesiogiai su Piero della Francesca, Giovanni Bellini, Cosimo Tura k\xc5\xabriniais. Grei\xc4\x8diausiai tuo metu dar pabuvojo Milane, kur gal\xc4\x97jo sutikti flamand\xc5\xb3 tapytoj\xc4\x85 Petrus Christus._NEWLINE_Venecijoje Antonelas suk\xc5\xabr\xc4\x97 \xc5\xbeymiausius savo darbus: \xe2\x80\x9eKondotjero portret\xc4\x85\xe2\x80\x9c, \xe2\x80\x9e\xc5\xa0v. Sebastijono kan\xc4\x8dios\xe2\x80\x9c, San Cassiano ba\xc5\xbeny\xc4\x8dios altori\xc5\xb3 ir vadinam\xc4\x85j\xc4\xaf \xe2\x80\x9eAntverpeno krucifiks\xc4\x85\xe2\x80\x9c. Labai tik\xc4\x97tina, kad j\xc4\xaf \xc4\xaf Venecij\xc4\x85 lyd\xc4\x97jo pagalbininkas s\xc5\xabnus Jakobelas. San Cassiano ba\xc5\xbeny\xc4\x8dios altorius ilg\xc4\x85 laik\xc4\x85 buvo laikomas pra\xc5\xbeuvusiu, kai netik\xc4\x97tai trys fragmentai, \xc4\xafskaitant centrin\xc4\xaf, vaizduojant\xc4\xaf Madon\xc4\x85 su K\xc5\xabdikiu, buvo rasti Habsburg\xc5\xb3 kolekcijoje Vienoje. I\xc5\xa1 sp\xc4\x97jamo \xc5\xa0v. Sebastijono triptiko i\xc5\xa1liko tik centrin\xc4\x97 scena, vaizduojanti su\xc5\xa1audyt\xc4\x85 str\xc4\x97l\xc4\x97mis \xc5\xa1vent\xc4\x85j\xc4\xaf. Venecijos labai trumpo laikotarpio dailininko k\xc5\xabriniai rodo jo visi\xc5\xa1k\xc4\x85 persi\xc4\x97mim\xc4\x85 ital\xc5\xb3 renesanso dail\xc4\x97s dvasia, nors Nyderland\xc5\xb3 dail\xc4\x97s \xc4\xaftakos bruo\xc5\xbeai i\xc5\xa1laikyti. Antonelo dail\xc4\x97 buvo labai auk\xc5\xa1tai \xc4\xafvertinta Venecijoje, jis atmet\xc4\x97 Milano hercogo Galleazzo Maria Sforza kvietim\xc4\x85 dirbti Milane dvaro portretistu ir 1476 m. gr\xc4\xaf\xc5\xbeo \xc4\xaf Sicilij\xc4\x85, kur suk\xc5\xabr\xc4\x97 paskutin\xc4\xaf \xc5\xa1edevr\xc4\x85 \xe2\x88\x92 \xe2\x80\x9eVienuol\xc4\x97 annunciate\xe2\x80\x9c. Paskutiniu jo paveikslu, kuris tikriausiai jau baigtas s\xc5\xabnaus, laikoma \xe2\x80\x9ePieta\xe2\x80\x9c (Prado muziejuje Madride). Antonelas mir\xc4\x97 1479 m. vasario m\xc4\x97nes\xc4\xaf gimtojoje Mesinoje. Buvo palaidotas \xc5\xa0v\xc4\x8d. J\xc4\x97zaus Marijos vienuolyne Mesinoje, ta\xc4\x8diau jo kapas pra\xc5\xbeuvo \xc5\xbeem\xc4\x97s nuo\xc5\xa1liau\xc5\xbeos metu 1863 m.\n_START_SECTION_\nK\xc5\xabryba\n_START_PARAGRAPH_\nAntonelas paliko ry\xc5\xa1k\xc5\xb3 p\xc4\x97dsak\xc4\x85 Venecijos dail\xc4\x97s mokykloje. Taip pat supa\xc5\xbeindino \xc5\xa0iaur\xc4\x97s Italijos dailininkus su aliejin\xc4\x97s tapybos technika. Garsiausi Antonelos paveikslai yra vyro portretai, prisodrinti subtiliu psichologi\xc5\xa1kumu ir menine \xc4\xaftaiga. Vienas \xc5\xa1i\xc5\xb3 portret\xc5\xb3 dar\xc4\x97 tok\xc4\xaf \xc4\xafsp\xc5\xabd\xc4\xaf, kad buvo pavadintas kondotjero (kondotjerai \xe2\x88\x92 \xc5\xbeiaurumu gars\xc4\x97j\xc4\x99 Viduram\xc5\xbei\xc5\xb3 Italijos samdini\xc5\xb3 kariniai vadai), o viename portret\xc5\xb3 galima pa\xc5\xbeinti \xe2\x80\x9eMona Lizos\xe2\x80\x9c \xc5\xa1ypsenos \xc5\xa1e\xc5\xa1\xc4\x97l\xc4\xaf. \xe2\x80\x9e\xc5\xa0v. Sebastijono kan\xc4\x8di\xc5\xb3\xe2\x80\x9c ir \xe2\x80\x9eAntverpeno krucifikso\xe2\x80\x9c fig\xc5\xabros savo realisti\xc5\xa1kumu prana\xc5\xa1avo auk\xc5\xa1t\xc4\x85j\xc4\xaf renesans\xc4\x85. \xe2\x80\x9eVienuol\xc4\x97 annuciate\xe2\x80\x9c paveiksle nepaprastai \xc4\xaftaigiai pavaizduotas pertrauktos vienuol\xc4\x97s portretas, skaitan\xc4\x8dios angelo Ger\xc4\x85j\xc4\x85 naujien\xc4\x85 (it. annunciate).'